铁拐李度金童玉女・梁州第七
作者：贾仲明
朝代：元

paragraphs: 看春江鸭头绿皱，接行云雁翅红娇。
酒旗向青杏园林挑。
佳人斗草，公子妆幺。
秋千料峭，鼓吹游遨。
上新黄柳曳金条，绽嫣红花簇冰绡。
芳丛内采嫩蕊，粉蝶队队身轻，回塘畔点香芹，紫燕翩翩翅袅；碧阴中弄清音，流莺恰恰声交。
难挑，怎描？便那女娘行心思十分巧，其实的刺不成绣不到。
丹青手虽然百倍高，也画不出这重叠周遭。
(带云)我想俺这一对好夫妻，也非今世姻缘，是前生配定也。
(唱)。